送呂稚卿郎中奉使江西
作者：鄭獬
朝代：宋

paragraphs: 赤蛟卧淺水，頭角不可藏。
天公果見之，叱起南山傍。
吳侯蓄奇才，投刃誰能當。
百吏如群鴉，簿領埋屋梁。
據案即時决，眸子愈精光。
不試巨鰲足，包裹百鍊鋼。
如何若漫浪，華省亦爲郎。
日署百十字，支頤對脩篁。
酒醒晚意悶，睡美春味長。
閒甚却索寞，相遇必壺觴。
平子亦疏放，爾我兩相忘。
昨日鳳凰下，詔書五色行。
特賜黄金魚，付以十州强。
江山亦畏威，指顧隨低昂。
乃知飛龍廄，放出真乘黄。
一秣一萬里，爭路看騰驤。
此行况秋色，碧江襟袖凉。
啄黍黄雀肥，鰣魚如截肪。
願加數匕飯，以慰長相望。